钦定古今图书集成/明伦汇编/官常典/第531卷 > 月赤察儿
## 钦定古今图书集成/明伦汇编/官常典/第531卷 > 月赤察儿

按《元史博尔忽传》：博尔忽，许兀慎氏，事太祖，为第一
千户，殁于敌。子脱欢袭职，从宪宗四征不庭，有拓地
功。子失里门，镇徼外，从征六诏等城，亦殁于兵。子月
赤察儿，性仁厚勤俭，事母以孝闻，姿貌英伟，望之如
神。世祖雅闻其贤，且闵其父之死，年十六，召见，帝见
其容止端重，奏对详明，喜而谓曰：“失烈门有子矣。”即
命领四怯薛太官。至元十七年，长一怯薛。明年，诏曰：
“月赤察儿秉心忠实，执事敬慎，知无不言，言无不尽，
晓畅朝章，言辄称旨，不可以其年少而弗陞其官。可
代线真为宣徽使。”二十六年，帝讨叛者于杭海，众皆
阵，月赤察儿奏曰：“丞相安童、伯颜，御史大夫月吕禄，
皆已受命征战，三人者臣不可以后之。今勍贼逆命，
敢御天戈，惟陛下怜臣，使臣一战。”帝曰：“乃祖博尔忽，
佐我太祖，无征不在，无战不克，其功大矣。卿以为安
童辈与尔家同功一体，各立战功，自耻不逮，然亲属
櫜鞬，恭卫朝夕，尔功非小，何必身践行伍，手事斩馘，
乃快尔心邪？”二十七年，桑哥既立尚书省，杀异己者，
箝天下口，以刑爵为货，既而纪纲大紊。尚书平章政
事也速荅儿、太官属也潜以其事白月赤察儿，请奏
劾之。桑哥伏诛。帝曰：“月赤察儿口伐大奸，发其蒙蔽。”
乃以没入桑哥黄金四百两、白金三千五百两及水
田、水硙、别墅，赏其清彊。桑哥既败，帝以湖广行省西
连番洞诸蛮，南接交阯岛夷，延袤数千里，其间土沃
人稠。“畬丁溪子善惊好斗，思得贤方伯往抚安之。”月
赤察儿举哈剌哈孙荅剌罕以为行省平章政事，凡
八年，威德交孚，洽于海外。入为丞相，天下称贤，世以
月赤察儿为知人。二十八年，都水使者请凿渠西导
白浮诸水，经都城中，东入潞河，则江淮之舟，既达广
济渠，可直泊于都城之汇。帝亟欲其成，又不欲役其
细民，敕四怯薛人及诸府人专其役，度其高深，画地
分赋之，刻日使毕工。月赤察儿率其属，著役者服，操
畚锸，即所赋以倡，趍者云集，依刻而渠成，赐名曰通
惠河，公私便之。帝语近臣曰：“是渠非月赤察儿，身率
众手，成不速也。”成宗即位，制曰：“月赤察儿尽其诚力，
深其谋议，抒忠于国，流惠于人。可加开府仪同三司、
太保、录军国重事、枢密宣徽使。”大德四年，拜太师。初，
金山南北叛，王海都笃娃据之，不奉正朔，垂五十年，
时入为寇。尝命亲王统左右部宗王诸帅屯列大军，
备其冲突。五年，朝议北师少怠，纪律不严，命月赤察
儿副晋王以督之。是年，海都笃娃入寇，大军分为五
队，月赤察儿将其一。锋既交，颇不利。月赤察儿怒，被
甲持矛，身先陷阵，一军随之，出敌之背。五军合击，大
败之，海都、笃娃遁去，月赤察儿亦罢兵归镇。厥后笃
娃来请臣附，时武宗亦在军，月赤察儿遣使诣武宗
及诸王、将帅议曰：“笃娃请降，为我大利，固当待命于
上，然往返再阅月，必失事机。事机一失，为国大患。人
民困于转输，将士疲于讨伐，无有已时矣。笃娃之妻，
我弟马兀合剌之妹也。宜遣使报之，许其臣附。”众议
皆以为允。既遣，始以事闻。帝曰：“月赤察儿深识机宜。”
既而马兀合剌复命，由是叛人稍稍来归。十年冬，叛
王灭里铁木儿等屯于金山。武宗帅师出其不意，先逾金山。月赤察儿以诸军继往压之以威，啖之以利，
灭里铁木儿乃降，其部人惊溃。月赤察儿遣秃满铁
木儿、察忽将万人深入，其部人亦降。察八儿者，海都
长子也，海都死，嗣领其众。至是，掩取其部人，凡两部
十馀万口。至大元年，月赤察儿遣使奏曰：“诸王秃苦
灭本怀携贰，而察八儿游兵近境，叛党素无悛心，傥
合谋致死，则垂成之功，顾为国患。臣以为昔者笃娃
先众请和，虽死宜遣使安抚其子款彻，使不我异。又
诸部既已归顺，我之牧地不足，宜处诸降人于金山
之阳。吾军屯田金山之北，军食既饶，又成重戍，就彼
有谋，吾已𢭏其腹心矣。”奏入，帝曰：“是谋甚善。卿宜移
军阿荅罕、三撒海地。”月赤察儿既移军，察八儿、秃苦
灭果欲奔款，彻不见纳，去留无所，遂相率来降。于是
北边始宁。帝诏月赤察儿曰：“卿之先世，佐我祖宗，常
为大将，攻城战野，功烈甚著。卿乃国之元老，宣忠底
绩，靖谧中外。朕入继大统，卿之谋猷居多。今立和林
等处行中书省，以卿为右丞相，依前太师、录军国重
事，特封淇阳王，佩黄金印。宗藩将领，实瞻卿麾进退。
其益懋乃德，悉乃心力，毋替所服。”四年，月赤察儿入
朝，帝宴于大明殿，眷礼优渥。寻以疾薨于第。诏赠宣
忠安远佐运弼亮功臣，谥《忠武》。